**Επιστολή προς τους μαθητές της Γ’ τάξης:**

8 Απριλίου, 2020

Αγαπημένοι μας μαθητές,

Πώς είστε; Σας πεθυμήσαμε πολύ! Ευχόμαστε να περνάτε δημιουργικά και με ευχάριστο τρόπο την υποχρεωτική παραμονή σας στο σπίτι κάνοντας, λίγο, τα μαθήματα αλλά, περισσότερο, εφευρίσκοντας ένα σωρό παιχνίδια με τους γονείς και τα αδέλφια σας.

Πέρασε κιόλας σχεδόν ένας μήνας από τότε που κλείσαμε και φτάσαμε, αισίως, στις διακοπές του Πάσχα. Το Πάσχα φέτος πρόκειται να είναι διαφορετικό για όλους μας αλλά αυτό δεν πρέπει να σας στενοχωρεί ή να σας φοβίζει γιατί η Ανάσταση είναι πολύ κοντά και Ανάσταση σημαίνει φως στις καρδιές μας, στη ζωή μας και στα όνειρά μας. Να το θυμάστε αυτό!

Για το Πάσχα, εμείς οι δάσκαλοι των Γ’ τάξεων, επιλέξαμε να σας βάλουμε δύο πολύ μικρές εργασίες που πιστεύουμε θα σας αρέσουν. Η πρώτη είναι μια παρουσίαση η οποία θα σας ταξιδέψει στα γεγονότα της εβδομάδας των Παθών από την Κυριακή των Βαΐων μέχρι την Κυριακή του Πάσχα. Στο τέλος της παρουσίασης θα πρέπει να συμπληρώσετε εσείς τις διαφάνειες όπως νομίζετε καλύτερα και να μας την αποστείλετε να τη δούμε: είναι δηλαδή μια παρουσίαση που αρχίζει με εμάς και τελειώνει με εσάς!

Η δεύτερη εργασία είναι ένα βιβλίο-παραμύθι που επιλέξαμε για σας και για το οποίο θα θέλαμε να μας κάνετε μια παρουσίαση αλλά και πάλι με τον δικό σας πρωτότυπο τρόπο είτε στο τετράδιό σας, είτε σε μια κόλλα χαρτί, είτε σε χαρτόνι. Η βιβλιοπαρουσίαση θα πρέπει να περιέχει οπωσδήποτε:

- τον τίτλο του βιβλίου

- το όνομα του συγγραφέα

- τους ήρωες της ιστορίας

- μια μικρή παράγραφο για το τι σας άρεσε ή δεν σας άρεσε από την ιστορία

- μια ζωγραφιά για την ιστορία

Έχετε δύο εβδομάδες καιρό για να τελειώσετε τις εργασίες και να μας καταπλήξετε με την εφευρετικότητα και τη δημιουργικότητά σας που τόσο πεθυμήσαμε!

Τελειώνοντας, αγαπημένοι μας μαθητές, θα θέλαμε να σας ευχηθούμε από τα βάθη της καρδιάς μας:

ΚΑΛΟ ΠΑΣΧΑ,

ΚΑΛΗ ΑΝΑΣΤΑΣΗ,

ΥΠΟΜΟΝΗ,

ΠΙΣΤΗ ΣΤΗ ΖΩΗ ΚΑΙ ΣΤΟΝ ΘΕΟ,

ΑΙΣΙΟΔΟΞΙΑ ΓΙΑ ΤΟ ΜΕΛΛΟΝ, αλλά πάνω απ’ όλα

ΑΓΑΠΗ γιατί χωρίς αγάπη τίποτα από τα πιο πάνω δεν θα νιώσουμε!!

Με απέραντη αγάπη και με την ευχή ότι σύντομα θα σας δούμε από κοντά, οι δάσκαλοι σας,

**Χριστόφορος, Έλενα και Δέσπω**